กรณีศึกษา TJX ธุรกิจขายของเหลือ ที่เติบโต 100 เท่า
บริษัทนี้ คือบริษัทอะไร ? ลงทุนแมนจะเล่าให้ฟัง
3 พ.ค. 2566

กรณีศึกษา TJX ธุรกิจขายของเหลือ ที่เติบโต 100 เท่า /โดย ลงทุนแมน
ปกติแล้ว หุ้นที่ให้ผลตอบแทนเป็น 100 เด้ง ส่วนใหญ่เป็นธุรกิจ ที่เติบโตล้อไปกับเทคโนโลยี หรือทำธุรกิจอยู่ในเมกะเทรนด์ของโลก ตัวอย่างยอดฮิตของหุ้นประเภทนี้ ก็คือ Netflix และ Tesla
แต่นั่นก็ไม่ได้หมายความว่าอุตสาหกรรมอื่น จะสร้างผลตอบแทนระดับนี้ไม่ได้
ในสหรัฐอเมริกา มีบริษัทแห่งหนึ่ง ทำธุรกิจคอยไล่ซื้อสินค้าที่เหลือจากโรงงาน หรือร้านค้าทั่วโลกมาขายต่อในราคาที่ถูกลง
แต่สามารถสร้างการเติบโตขึ้นมา โดยขยายกิจการไปทั่วโลกได้สำเร็จ จนกลายเป็นหุ้นที่ให้ผลตอบแทนสูงถึง 131 เด้ง ได้เหมือนกัน
แล้วบริษัทนี้ คือบริษัทอะไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เรากำลังพูดถึง “TJX Companies”
กิจการค้าปลีกสัญชาติอเมริกัน อายุ 36 ปี ที่ขายเสื้อผ้า ของตกแต่งบ้าน ไปจนถึงเพชร และเครื่องประดับต่าง ๆ
TJX มีกลยุทธ์ขายสินค้าในราคาที่ถูกกว่าปกติถึง 20% ถึง 60% และถ้าถามว่าขายถูกมากขนาดนั้นได้อย่างไร
เหตุผลก็เป็นเพราะว่า TJX มีกลยุทธ์ในการไปกว้านซื้อสินค้าที่มีตำหนิ แต่ยังคงใช้งานได้ และเป็นสินค้าที่ยังมีคุณภาพ โดยประเภทของสินค้าที่เลือกมา ก็มีระดับความพรีเมียม รวมถึงมีห้างขายสินค้าแบรนด์หรูลดราคาโดยเฉพาะด้วย
สำหรับวิธีที่ TJX ใช้กว้านซื้อสินค้าเหล่านี้ ก็คือ
ตั้งสำนักงานและเครือข่ายทั่วโลกสำหรับหาโอกาสซื้อของดีราคาถูก ผ่านสำนักงานและเครือข่ายหน้าร้านถึง 1,200 แห่ง ใน 12 ประเทศ ครอบคลุม 4 ทวีปทั่วโลก
โดย TJX จะเติมสินค้าเข้าร้านมากกว่า 1 ครั้งต่อสัปดาห์ ทั้งยังมีบริการตามล่าสินค้าหายากให้ลูกค้าในราคาพิเศษ เช่นกัน
การทำแบบนี้ทำให้ TJX สามารถหาสินค้าได้ไว และทำให้สินค้าในร้านมีความหลากหลายและแปลกใหม่ตลอดเวลา ลูกค้าจึงรู้สึกตื่นเต้นในทุกครั้งที่มา
นอกจากนั้น สินค้าส่วนใหญ่ของ TJX จะไม่มีการสต็อกของเผื่อไว้
หมายความว่าสินค้าแต่ละชิ้น จะวางจำหน่ายแบบหมดแล้วหมดเลย ทำให้ลูกค้าที่เจอสินค้าที่ต้องการ มีแรงจูงใจที่จะต้องตัดสินใจซื้อในทันที ไม่เช่นนั้นก็อาจจะพลาดโอกาสไป
ด้วยโมเดลธุรกิจแบบนี้ TJX จึงเป็นกิจการที่มี Inventory Turnover Ratio หรืออัตราหมุนเวียนสินค้าคงเหลือสูง อธิบายง่าย ๆ คือ ระบายสินค้าได้รวดเร็ว
ตัวเลขนี้ยิ่งสูงเท่าไร ยิ่งดีเท่านั้น สะท้อนให้เห็นว่าบริษัทหมุนสินค้าเป็นเงินได้ไว ถ้าสินค้าคงเหลือต่ำ บริษัทก็จะมีสภาพคล่องสูง
โดยพบว่า TJX มีอัตราหมุนเวียนสินค้าคงเหลืออยู่ราว 6.14 เท่า สูงกว่าผู้เล่นรายอื่น ๆ ในอุตสาหกรรมเดียวกัน
ทีนี้ เราลองมาดูผลประกอบการของ TJX ที่ผ่านมา (รอบปีการเงินของบริษัทเริ่มเดือนกุมภาพันธ์ สิ้นสุดเดือนมกราคม ปีถัดไป)
ปี 2022 รายได้ 1.7 ล้านล้านบาท กำไร 1.1 แสนล้านบาท
ปี 2023 รายได้ 1.7 ล้านล้านบาท กำไร 1.2 แสนล้านบาท
จะเห็นได้ว่านอกจาก TJX จะเป็นเครื่องจักรผลิตเงินสด จากธุรกิจขายของลดราคา ได้เป็นหลักแสนล้านบาททุกปีแล้ว
บริษัทก็ยังมีความสามารถในการทำกำไรค่อนข้างสูง ราว 7% สูงกว่ากิจการค้าปลีกทั่วไป เช่น Walmart ที่ 2% และ Costco ที่ 3%
สำหรับการเติบโตของบริษัทแห่งนี้ ก็น่าจะขึ้นอยู่กับพฤติกรรมความต้องการสินค้าที่เรายอมรับได้กับสินค้าที่มีตำหนิบ้าง แต่มีแบรนด์ สามารถใช้งานได้ปกติ ในราคาที่ไม่แพง
ปัจจุบัน TJX มีมูลค่าบริษัท 3 ล้านล้านบาท เติบโตขึ้นมาจากในปี 1989 ซึ่งเป็นปีแรกที่จดทะเบียนเข้าตลาดหุ้นสหรัฐอเมริกาถึง 131 เด้ง
TJX ก็ถือเป็นอีกหนึ่งกรณีศึกษาที่น่าสนใจ ในเรื่องของการศึกษากลยุทธ์และโมเดลการทำธุรกิจด้วย
จริงอยู่ว่าหากเราไม่ได้ศึกษาอะไรเลย และมองแค่เพียงว่า บริษัทแห่งนี้อยู่ในอุตสาหกรรมค้าปลีก
เราคงสนใจเพียงแค่บริษัทมีสาขาเท่าไร 
ยอดขายต่อสาขาเพิ่มขึ้นไหม 
บริหารระบบคลังสินค้าดีหรือเปล่า
และนำไปเปรียบเทียบกับบริษัทอื่น ๆ ในอุตสาหกรรมเดียวกัน
ซึ่งผิดจากแก่นของบริษัท ที่เน้นในเรื่องความเชี่ยวชาญในการไปกว้านหาซื้อสินค้าคุณภาพดี มาขายลดราคา จนสร้างการเติบโตได้สำเร็จ
ซึ่งหากใครเข้าใจ และมองตรงนี้ขาด ก็น่าจะสร้างผลตอบแทนเป็นกอบเป็นกำได้ โดยที่ไม่จำเป็นต้องสนใจเลยว่าธุรกิจนั้น จะอยู่ในอุตสาหกรรมเมกะเทรนด์ของโลก หรือไม่..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-​​https://www.cnbc.com/2022/05/02/warren-buffett-says-investing-is-a-simple-game.html
-
-
-
-
-
อ้างอิงอัตราแลกเปลี่ยน ณ วันที่ 19 เมษายน 2023